作者:劉克莊
標題:沁園春
內容:馴於蹇驢，清於賜駒，我行爾從。幸柴車堪駕，何慚韓眾，藥苗可採，長伴龐公。野澗泉甘，陽坡草暖，有柏葉松枝充短供。修夢想，去遊靈囿沼，入望夷宮。與誇奪子爭雄。生與死未知誰手中。況嗾獒者眾，放麑人少，大將觸網，小亦傷弓。風月和柔，山林深密，折角何如且養茸。二蟲喜，各銜花拜跪，來壽樗翁。